CELEX: 32018R0967
Language: sl
Date: 2018-04-26 00:00:00
Title: Delegirana uredba Komisije (EU) 2018/967 z dne 26. aprila 2018 o spremembi Delegirane uredbe (EU) št. 907/2014 v zvezi z neupoštevanjem plačilnih rokov in menjalnim tečajem, ki se uporablja pri pripravi izjave o odhodkih

10.7.2018   
               
               
                  SL
               
               
                  Uradni list Evropske unije
               
               
                  L 174/2
               
            DELEGIRANA UREDBA KOMISIJE (EU) 2018/967
      z dne 26. aprila 2018
      o spremembi Delegirane uredbe (EU) št. 907/2014 v zvezi z neupoštevanjem plačilnih rokov in menjalnim tečajem, ki se uporablja pri pripravi izjave o odhodkih
      EVROPSKA KOMISIJA JE –
      ob upoštevanju Pogodbe o delovanju Evropske unije,
      ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti člena 40 in člena 106(6) Uredbe,
      ob upoštevanju naslednjega:
      
                  (1)
               
               
                  Člen 75(1) Uredbe (EU) št. 1306/2013 določa, da države članice upravičencem v okviru integriranega administrativnega in kontrolnega sistema (IAKS) plačila za podporo izplačajo v določenem časovnem obdobju. Plačila, ki se izplačajo izven tega obdobja, niso upravičena do plačila Unije, zato jih Komisija ne povrne, kot je določeno v členu 40 Uredbe (EU) št. 1306/2013. Za podporo, odobreno v okviru Evropskega kmetijskega sklada za razvoj podeželja (EKSRP), se bodo ti plačilni roki uporabljali od leta zahtevka 2019. Zato bi bilo treba določiti posebna pravila glede plačil iz EKSRP.
               
            
                  (2)
               
               
                  Ker v nekaterih primerih zaradi dodatnih preverjanj s strani držav članic v zvezi s spornimi zahtevki, pritožbami in drugimi nacionalnimi pravnimi spori države članice plačila EKSRP IAKS izvedejo po 30. juniju, bi bilo treba v skladu z načelom sorazmernosti v zvezi z odhodki določiti fiksni prag, do katerega se za te primere plačilo ne bi zmanjšalo. Poleg tega so potrebne določbe, ki bi Komisijo pooblastile, da ob prekoračitvi tega praga sorazmerno zmanjšuje plačila Unije glede na dolžino ugotovljene zamude, in tako zagotovi, da je finančni učinek sorazmeren z dolžino zamude pri plačilu.
               
            
                  (3)
               
               
                  Člen 5 Delegirane uredbe Komisije (EU) št. 907/2014 (2) določa pravila glede sorazmernega zmanjševanja mesečnih plačil, izplačanih po poteku plačilnega roka, za Evropski kmetijski jamstveni sklad (EKJS). Za EKSRP se pripravi izjave o odhodkih in izplača povračila enkrat za vsako četrtletje. Zaradi preprostosti in učinkovitosti bi se moral za plačila, izplačana po preteku roka, ki prejmejo povračilo iz EKSRP, vsako četrtletje uporabiti enotni odstotek znižanja.
               
            
                  (4)
               
               
                  Člen 11(2) Delegirane uredbe (EU) št. 907/2014 določa menjalni tečaj, ki ga pri pripravi izjave o odhodkih za vsako plačilo ali izterjavo uporabijo države članice, ki ne spadajo v euroobmočje. Vendar letne izjave o odhodkih, ki jih pripravijo države članice, vključujejo zneske, ki v obračunih plačilne agencije niso evidentirani kot plačila ali izterjatve, kot so namenski prejemki, ki nastanejo zaradi finančnih posledic neizterjatve, kot je določeno v prvem pododstavku člena 54(2) Uredbe (EU) št. 1306/2013. Zato bi bilo treba določiti menjalni tečaj, ki se uporablja za postopke, ki niso tisti, določeni v členu 11(2) Delegirane uredbe (EU) št. 907/2014.
               
            
                  (5)
               
               
                  Delegirano uredbo (EU) št. 907/2014 bi bilo zato treba ustrezno spremeniti –
               
            SPREJELA NASLEDNJO UREDBO:
      Člen 1
      Delegirana uredba (EU) št. 907/2014 se spremeni:
      
                  (1)
               
               
                  naslov člena 5 se nadomesti z naslednjim:
                  „Neupoštevanje zadnjega roka za plačilo kar zadeva Evropski kmetijski jamstveni sklad“;
               
            
                  (2)
               
               
                  za členom 5 se vstavi naslednji člen 5a:
                  „Člen 5a
                  Neupoštevanje zadnjega roka za plačilo kar zadeva Evropski kmetijski sklad za razvoj podeželja
                  1.   Kar zadeva Evropski kmetijski sklad za razvoj podeželja (EKSRP), so v skladu z izjemami iz prvega odstavka člena 40 Uredbe (EU) št. 1306/2013 in z načelom sorazmernosti odhodki, nastali po preteku plačilnega roka, upravičeni do plačila Unije pod pogoji iz odstavkov 2 do 6 tega člena.
                  2.   Če odhodki, nastali po poteku roka iz člena 75(1) Uredbe (EU) št. 1306/2013, znašajo 5 % ali manj od odhodkov, nastalih pred potekom tega roka, se vmesna plačila ne zmanjšajo.
                  Če so odhodki, nastali po poteku roka iz člena 75(1) Uredbe (EU) št. 1306/2013, nad pragom 5 %, se vsi nadaljnji odhodki, nastali po poteku rokov, zmanjšajo za obdobja, določena v členu 22(2) Izvedbene uredbe Komisije (EU) št. 908/2014 (*1), v skladu z naslednjimi pravili:
                  
                              (a)
                           
                           
                              odhodki, nastali med 1. julijem in 15. oktobrom leta, v katerem je potekel plačilni rok, se zmanjšajo za 25 %;
                           
                        
                              (b)
                           
                           
                              odhodki, nastali med 16. oktobrom in 31. decembrom leta, v katerem je potekel plačilni rok, se zmanjšajo za 60 %;
                           
                        
                              (c)
                           
                           
                              odhodki, nastali po 31. decembru leta, v katerem je potekel plačilni rok, se zmanjšajo za 100 %.
                           
                        3.   Če prag iz prvega pododstavka odstavka 2 ni bil v celoti uporabljen za plačila, izplačana za koledarsko leto N najpozneje do 31. decembra leta N + 1, in če preostanek praga presega 2 %, se z odstopanjem od ostavka 2 ta preostanek zmanjša na 2 %.
                  4.   Če se za nekatere ukrepe pojavijo posebni pogoji poslovanja ali če država članica predloži utemeljeno obrazložitev, Komisija uporabi drugačno terminsko lestvico, kot so tiste iz odstavkov 2 in 3, ali manjši delež zmanjšanja ali pa plačila sploh ne zmanjša.
                  5.   Preverjanje upoštevanja roka za plačilo se opravi enkrat v vsakem proračunskem letu za odhodke, nastale do 15. oktobra.
                  Morebitne prekoračitve roka za plačilo se upoštevajo pri odločitvi o potrditvi obračunov iz člena 51 Uredbe (EU) št. 1306/2013.
                  6.   Zmanjšanja iz tega člena ne posegajo v poznejši sklep o potrditvi skladnosti iz člena 52 Uredbe (EU) št. 1306/2013.
                  
                     (*1)  Izvedbena uredba Komisije (EU) št. 908/2014 z dne 6. avgusta 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in drugimi organi, finančnim upravljanjem, potrjevanjem obračunov, pravili o kontrolah, varščinami in preglednostjo (UL L 255, 28.8.2014, str. 59).“"
                        
               
            
                  (3)
               
               
                  v členu 11(2) se doda naslednji pododstavek:
                  „Za postopke, za katere v področni kmetijski zakonodaji ni bil določen operativni dogodek, se uporablja predzadnji menjalni tečaj, ki ga je Evropska centralna banka določila pred zadnjim mesecem obdobja, za katerega se prijavijo odhodki ali namenski prejemki.“
               
            Člen 2
      Ta uredba začne veljati dvajseti dan po objavi v Uradnem listu Evropske unije.
      
         Ta uredba je v celoti zavezujoča in se neposredno uporablja v vseh državah članicah.
         V Bruslju, 26. aprila 2018
         
            
               Za Komisijo
            
            
               Predsednik
            
            Jean-Claude JUNCKER
         
      
      
         (1)  UL L 347, 20.12.2013, str. 549.
      
         (2)  Delegirana uredba Komisije (EU) št. 907/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in ostalimi organi, finančnim upravljanjem, potrditvijo obračunov, varščinami in uporabo eura (UL L 255, 28.8.2014, str. 18).